V. Veteška, podpredseda NR SR: (2004-03-10):
Ľ. Navrátilová, poslankyňa: Vážený pán predsedajúci, vážený pán minister, dovoľte mi, aby som svoje vystúpenie začala citovaním jedného listu, ktorý bol zaslaný pánovi predsedovi Národnej rady a ktorý znie: „Vážený pán predseda Národnej rady Slovenskej republiky, na základe rozhodnutie miestnej rady mestskej časti Bratislava - Dúbravka dovoľujem si vás v mene starostov IV. bratislavského okresu požiadať o zachovanie Katastrálneho úradu okresu Bratislava 4 na území Dúbravky. Tento katastrálny úrad bol pred tromi rokmi presťahovaný z Peknej cesty v Rači pre IV. okres do objektu bývalej materskej škôlky v Dúbravke, na oprave ktorej sa podieľali mestské časti tohto okresu spolu s Volkswagenom a ďalšími podnikmi s hodnotou viac ako 2 milióny korún. Sme toho názoru, že súčasná poloha úradu je pre náš okres ideálna a vyhovuje všetkým občanom mestských častí Dúbravka, Karlova Ves, Devínska Nová Ves, Lamač, Záhorská Bystrica a Devín. Preto nevidíme dôvod na jeho sťahovanie. Zároveň vyslovujeme presvedčenie, že poslanci Národnej rady, ktorí prijali decentralizáciu štátnej správy v duchu bližšie k občanovi, svoje rozhodnutie  spred troch rokov zachovajú bezo zmeny a kataster bude naďalej v Dúbravke slúžiť občanom celého okresu.“ Toľko z listu adresovanému pánovi doktorovi Hrušovskému a chcela by som zaujať tiež svoje stanovisko k § 16 ods. 2, ktorý ruší správy katastra na území okresov Košíc a Bratislava a vytvára správu katastra Košice a správu katastra Bratislava. Ak sa pozrieme na situáciu, aká je v týchto dvoch mestách, treba povedať, že situácia je odlišná. Správa katastra Košice 1 až Košice 4 sídlia v jednej budove a táto budova je vyhovujúca. Na rozdiel od Bratislavy, kde správy katastra sídlia v jednotlivých mestských častiach a podľa mojej informácie nie je ani vhodná budova na to, aby sa vytvorili dostatočne priestorové podmienky pre spoločnú správu katastra pre všetky bratislavské okresy. Som si vedomá toho, že jedného dňa k vytvoreniu takejto spoločnej správy katastra príde. Jedno aj druhé riešenie má svoje výhody a má aj svoje nevýhody. Ak sa ale dnes argumentuje tým, že sa ušetria pracovníci, musím povedať, že sa ušetrí možno päť, možno šesť, možnože desať pracovníkov, ale katastre v Bratislave potrebujú nie desať pracovníkov, katastre v Bratislave sú silne poddimenzované a podľa mojich informácií tu chýba približne päťdesiat pracovníkov. Preto by bolo veľmi dobré pre budúcnosť, aby sa Národná rada uzniesla na tom, že v rozpočte na rok 2005 vytvorí špeciálne prostriedky v rozpočte kapitoly Úradu geodézie a kartografie na to, aby katastre boli posilnené tak, aby skutočne mohli dodržiavať 30-dňovú lehotu. Ja budem mať veľký problém, či podporím 30-dňovú lehotu, alebo 60-dňovú lehotu, lebo je mi jasné, že je spravodlivé, aby lehota bola 30-dňová, ale keďže som žila s tými ľuďmi, ktorí pracovali na katastri, pokiaľ to bolo pod okresnými úradmi, som si vedomá aj toho, že je to nereálne. Na druhej strane ale zvážme, dnes už štát platí milióny pokút, ani nie pokút, ale prehraných sporov, a tieto prostriedky by mohli byť oveľa lepšie využité na posilnenie katastrov namiesto toho, aby sme platili súdne trovy a ďalšie poplatky súvisiace s prehranými spormi z titulu nedodržania lehôt. Preto predkladám takýto návrh. V § 16 ods. 2 znie: „Správa katastra vykonáva štátnu správu na úseku katastra v územnom obvode okresu. Správa katastra Košice vykonáva štátnu správu v územnom obvode okresu Košice 1, Košice 2, Košice 3 a okresu Košice 4. Sídlom správy katastra je sídlo okresu. Sídlom správy katastra Košice sú Košice.“ Po druhé. § 79f znie: „Pôsobnosť  správy katastra Košice 1, správy Košice 2, správy katastra Košice 3, správy katastra Košice 4 vymedzená zákonmi prechádza dňom nadobudnutia účinnosti tohto zákona na správu katastra Košice.“ Ďakujem.